tartuNLP/wikipedia-smugri-20251201 huggingface dataset:
Baskimaa (kulttuuris-maantieteellinen alue)

Baskimaa (bask. "Euskal Herria"; esp. "País Vasco." ransk. "Pays basque") on kulttuurillis-maantieteellinen alue Pyreneiden länsiosassa Biskajanlahden pohjukassa. Se on baskien kotiseutua. Baskimaan merkittävimpiä kaupunkeja ovat Pamplona ("Iruñea"), Bilbao ("Bilbo"), San Sebastián ("Donostia") ja Vitoria ("Gasteiz") Espanjassa sekä Bayonne ("Baiona") ja Biarritz ("Biarritz" tai "Miarritze") Ranskassa. Baskimaa käsittää Eteläisen Baskimaan ja Navarran Espanjassa sekä Pohjoisen Baskimaan Ranskassa. Yleisesti ottaen Baskimaa on hyvin nationalistinen, ja monet vaativatkin alueen itsenäisyyttä. Baskimaassa puhutaan pääasiassa baskin kieltä.
Maantiede.
Baskimaan alue koostuu seitsemästä Espanjan ja Ranskan alueella sijaitsevasta historiallisesta alueesta, joista baskit käyttävät nimitystä "Zazpiak Bat", joka vapaasti suomennettuna tarkoittaa ”seitsemän yhdessä”. 
Eteläinen Baskimaa.
Eteläinen Baskimaa, jota baskit kutsuvat nimellä "Hegoalde", käsittää Espanjassa sijaitsevat Baskimaan itsehallintoalueeseen kuuluvat Gipuzkoan (), Araban () ja Bizkaian () maakunnat sekä erillisen Nafarroan () itsehallinnollisen maakunnan. Eteläisen Baskimaan tärkein ja suurin kaupunki on vauras Bilbao.
Pohjoinen Baskimaa.
Pohjoinen Baskimaa, jota baskit kutsuvat nimellä "Iparralde", käsittää Ranskan puolelta kolme valtion lounaiskolkassa Pyrénées-Atlantiquesin departementissa sijaitsevaa historiallista maakuntaa, Basse-Navarren ("Nafarroa Beherea"), Soulen ("Zuberoa") ja Labourdin ("Lapurdi").
Väestö.
Baskimaassa asuu noin kolme miljoonaa ihmistä. Nykyään suuri osa Eteläisen Baskimaan vaurailla alueella asuvista on muuttanut muualta Espanjasta työn perässä eikä edusta baskikansallisuutta. Jopa 40 prosenttia alueen asukkaista edustaa muuta etnistä identiteettiä.
Kieli.
Baskin kieltä, Baskimaan alkuperäiskieltä, pidetään Euroopan vanhimpana elävänä kielenä. Kuitenkin maan puhutuimmat kielet ovat espanja ja ranska. Baskimaan kolmesta miljoonasta asukkaasta noin 650 000 ihmistä puhuu äidinkielenään baskia, joista 550 000 asuu Espanjan puoleisessa Baskimaassa ja loput Ranskan puoleisessa.
Gipuzkoassa toimii myös baskilais-suomalainen ystävyysseura Suomitar, joka on julkaissut baski–suomi-sanakirjan 2012.
Vaatehuone

Vaatehuone on asuinhuoneistoissa oleva säilytystila, joka on tarkoitettu tekstiilien, sisä- ja ulkovaatteiden ja asusteiden säilytyshuoneeksi. Vaatehuone voi korvata asunnon komerotilaa, tai se voi olla lisätilana kausivaatteiden, mattojen yms. säilytystä varten. Vaatehuoneen pinta-ala on tyypillisesti 1-5 neliömetriä.
Vaatehuone sijoitetaan yleensä makuuhuoneiden yhteyteen, esimerkiksi kahden makuuhuoneen väliin, jolloin molemmista voi olla käynti vaatehuoneeseen. Jos asunnossa on vain yksi vaatehuone, sen tulisi olla yhteydessä eteis- tai käytävätiloihin. Eteisen yhteydessä oleva vaatehuone on kätevä myös ulkovaatteiden ja harrastusvälineiden säilytykseen. 
Vaatehuoneen sisustus hoidetaan ripustustangoilla, hyllystöillä ja erilaisilla säilytyskoreilla ja -laatikoilla. Niiden väliin jäävän käytävän leveyden tulisi olla vähintään 60 cm.
Pukeutumishuone.
Suuria vaatehuoneita, joissa on tilaa myös vaatteiden vaihtoon kutsutaan "pukeutumishuoneiksi". Niissä voi olla istuin sukkien ja jalkineiden pukemiseen, kokovartalopeili, luonnonvaloa antava ikkuna tai muuten hyvä valaistus, kampaus- ja meikkipöytä sekä työtaso matkalaukun pakkaamiseen ja purkamiseen. Pukeutumishuoneeseen voi sijoittaa myös likapyykkikorit ja vaatteiden silitysvälineet.
Rakekniven

Rakekniven on vuori Etelämantereen jäätiköllä Kuningatar Maudin maalla. Koordinaatit ovat . Vuori on noin 2365 metriä korkea merenpinnasta luettuna. Vuoren nimi tarkoittaa partaveistä. Vuonna 1997 Alex Lowe, Conrad Anker ja Jon Krakauer kiipesivät Rakeknivenin huipulle. 
Pistäessään esiin kilometrejä paksun jäätikön läpi sitä voisi hyvällä syyllä kutsua vaikka suureksi nunatakiksi.
Mohammad Ajub Khan

Mohammad Ajub Khan (myös Ayub Khan, 14. toukokuuta 1907 – 19. huhtikuuta 1974) oli Pakistanin poliittinen johtaja vuodesta 1958 vuoteen 1969. Hänestä tuli Pakistanin asevoimien ylipäällikkö 1951, ja hän oli Pakistanin sotahistorian nuorin kenraali ja sotamarsalkka. Hän johti Pakistanin ensimmäistä sotilasvallankaappausta vuonna 1958.
Hän oli saanut koulutuksensa brittien Intian armeijassa. Khan solmi Intian kanssa sopimuksen Punjabin kastelujärjestelmästä. Maailmanpankki rahoitti hankkeen vuonna 1960. Khan toteutti maareformin, tavoitteena oli maanvuokraajien elinehtojen parantaminen ja maatalouden ylijäämämaan pakkoluovuttaminen uudelleen jakoa varten. Enimmäismäärät olivat 200 hehtaaria keinokasteluilla alueilla ja yli 400 hehtaaria muilla alueilla. Maareformi aiheutti positiivisen sykäyksen Pakistanin talouden parantumiselle. Tuotannon kasvu oli nopeaa, viisi prosenttia vuodessa. Khan toteutti myös väestöpolitiikan toteuttamisen, jossa perhesuunnittelu tuli ensisijalle.
Khan otti käyttöön uuden perustuslain vuonna 1962. Oppositio valitti poliittisen vapauden puutetta. Khan aloitti sodan Intiaan vastaan vuonna 1965 Kashmirin tilanteen vuoksi. Pakistan hyökkäsi panssarijoukoilla 1. syyskuuta 1965. Ayub Khan hyväksyi Neuvostoliiton välitysehdotuksen ja sota päättyi 22. syyskuuta 1965. Lal Bahadur Shastri ja Khan neuvottelivat Taškentissa Neuvostoliiton pääministeri Aleksei Kosyginin johdolla tammikuussa 1966. Tämän jälkeen Khanin suosio Pakistanissa laski ja hän menetti armeijan tuen.
Presidenttinä hän piti yllä viileitä suhteita Intian kanssa, ja Intian-Pakistanin sota vuonna 1965 oli käännekohta hänen urallaan. Epäsuosituksi tullut Khan luopui vallasta kuitenkin vasta 1969.
Viktor Petrenko

 
Viktor Petrenko (, s. 17. kesäkuuta 1969 Odessa) on ukrainalainen taitoluistelija, maailmanmestari ja olympiavoittaja. Hän edusti kilpaurallaan myös Neuvostoliittoa ja IVY:ä.
Olympialaisissa Petrenko voitti kultaa Albertvillessä 1992 ja pronssia Calgaryssa 1988. Lillehammerissa 1994 hän oli neljäs. Maailmanmestaruuden hän saavutti 1992 ja oli toinen 1990 ja 1991 sekä kolmas 1988.
Thurgau

Thurgau on kantoni Sveitsin koillisosassa Bodenjärven lounaisrannalla. Sen pääkaupunki on Frauenfeld. Kantonissa on vajaat 280 000 asukasta.
Maantiede.
Kantonin maasto on kumpuilevaa tasankoaluetta, jolla ei ole vuoria. Thurjoki halkoo kantonin. Kantonin korkein kohta on kantonin lounaisnurkassa, Fischingenin kunnan eteläpäässä (992 m mpy.). Matalin kohta on Thurin laaksossa, Neunfornin kunnassa (370 m mpy.). 
Alueen pohjoisrajana on Reinjoki, jonka takana ovat Schaffhausenin kantoni ja Saksa. Koillisrajan muodostaa Bodenjärvi. Etelässä kantoni rajoittuu Sankt Gallenin kantoniin, lännessä Zürichin kantoniin.
Historiaa.
Thurgau on kuulunut Sveitsin valaliittoon vuodesta 1803.
Hallinto ja asutus.
Hallintoalueet.
Thurgau koostuu 80 kunnasta (vuodesta 2000 alkaen), jotka muodostavat viisi hallintoaluetta (): Arbon, Frauenfeld, Kreuzlingen, Münchwilen ja Weinfelden.
Kaupungit.
Kantonin kaupungit eli yli 10 000 asukkaan kunnat ovat:
Kantoni on saksankielinen: 90 prosenttia asukkaista käyttää saksaa pääkielenään (vuonna 2017). Kantonissa ei ole selkeää valtauskontoa: vuonna 2017 katolisia oli 31 prosenttia ja reformoituja 32 prosenttia asukkaista.
Talous.
Thurgau tunnetaan maanviljelystään, etenkin hedelmien tuottajana. Yli puolet kantonin pinta-alasta (52 % v. 2009) onkin maatalouskäytössä. Alkutuotannon merkitys on kuitenkin vähentynyt niin, että vuonna 2016 maa- ja metsätaloudessa oli enää kuusi prosenttia työpaikoista. Teollisuudessa oli 30 prosenttia ja palvelutoiminnassa 63 prosenttia Thurgaun työpaikoista.
Tunnettuja thurgaulaisia teollisuusyrityksiä ovat muun muassa Bernina (ompelukoneet), Saurer (kuorma-autot, linja-autot ja kutomakoneet), Stadler Rail (junat), SIGG (alumiinipullot) ja A. Vogel (terveystuotteet).
Liikenne.
Moottoritiet A1 ja A7 halkovat kantonin alueen. A7 päättyy Kreuzlingeniin, joka on rajanylityspaikka Konstanziin, Saksaan.
Thurgaussa on tiheä rautatieverkosto:
Romanshornista on autolauttayhteys Bodenjärven yli Friedrichshafeniin.
Francistown

Francistown on Botswanan toiseksi suurin kaupunki. Väkiluku oli 103 417 (VL2022). Francistown sijaitsee maan itäosassa ja noin neljänsadan kilometrin päässä pääkaupunki Gaboronesta. 
Francistown on nimetty englantilaisen kullankaivajan Daniel Francisin mukaan. Hän hankki etsintäluvat vuonna 1869 ja hänestä tuli lopulta Tati Concessions Companyn johtaja. Francis ja muut 1800-luvun kullanetsijät käyttivät apunaan jälkiä sukupolvia aikaisemmin kaivetuista kaivoskuiluista. Vuonna 1897 Tati Concessions Company myi osan hankkimastaan maa-alueesta asuintaloja ja liiketiloja varten, ja voidaan sanoa, että tämä merkitsi Francistownin syntymää. Kaupunki alkoi kullankaivoskaupunkina, ja kulta piti alueen talouden yllä 1800-luvun lopulta 1930-luvulle asti. Kun kulta löydettiin lähistöltä vuonna 1869, se aiheutti ensimmäisen kultakuumeen Afrikassa viisitoista vuotta ennen kultabuumia Witwatersrandissa Etelä-Afrikassa. 1930-luvun maailmanlaajuinen taantuma vaikutti alaan voimakkaasti. Vuosien 1936 ja 1980 välillä Francistownin talous riippui valtion tuista ja Witwatersrand Native Labour Associationista, yhtiöstä, joka rekrytoi työvoimaa Etelä-Afrikan kaivoksille. Kaivostyöläsiä värvättiin monista Afrikan maista ja kuljetettiin Etelä-Afrikkaan Francistownin kautta lentäen tai rautateitse.
Kaupunki sijaitsee Tati-joen varrella, ja sinne on hyvät maantie- ja ratayhteydet.
Bakalangat, Botswanan toiseksi suurin etninen ryhmä, ovat asuttaneet kaupungin seutua jo monien sukupolvien ajan. Viime aikoina kaupunkiin on muuttanut paljon laittomia siirtolaisia Zimbabwesta.
Ancona (kaupunki)

Ancona on satamakaupunki Italian keskiosassa Adrianmeren rannikolla. Se on Marchen alueen ja Anconan maakunnan pääkaupunki. Se sijaitsee 210 kilometriä koilliseen Roomasta ja 200 kilometriä kaakkoon Bolognasta. Anconassa on noin 100 000 asukasta, ja sen pinta-ala on 125 neliökilometriä.
Maantiede.
Anconan kaupunki sijaitsee kahden kukkulan rinteellä: linnoitus on rakennettu Monte Astagnolle, ja tuomiokirkko 150 metriä korkealle Monte Guascolle. Se on satamakaupunki, josta on useita säännöllisiä lauttayhteyksiä Kreikan ja Kroatian puolelle.
Historia.
Antiikki.
Ancona oli alun perin kreikkalainen siirtokunta nimeltä "Ankon". Sen perustivat Sisilian Syrakusasta tulleet maanpakolaiset vuonna 387 eaa. Kaupunki oli Adrianmeren rannikon tärkeimpiä satamia. Roomalaisesta kaudesta lähtien se on tunnettu nimellä "Ancona".
Myöhempi historia.
Kaupunki joutui goottien, lombardien ja saraseenien hyökkäysten kohteeksi Rooman valtakunnan romahtamisen jälkeen, ja ranskalaisten käsiin 1700-luvun lopulla.
Kolpinan piiri

Kolpinan piiri () on hallintoalue Pietarissa. Se sijaitsee Nevan rannalla Pietarin keskustasta kaakkoon. Pohjoisessa se rajoittuu Nevan ja Frunzen piiriin, lännessä Puškinin piiriin sekä idässä Leningradin alueen Seuloskoin piiriin. Asukkaita on vuoden 2002 väestönlaskennan mukaan 175 400 henkeä, joista yli 75 % asuu Kolpinan kaupungissa.
Kunnat.
Kolpinan piiriin kuuluu 6 kuntaa:
Kolpina on statukseltaan kaupunki, muut taajamia.
Piirihallinnon päämies on Viktor Safjanov.
Seretse Khama

Sir Seretse Goitsebeng Maphiri Khama (1. heinäkuuta 1921 – 13. heinäkuuta 1980) oli botswanalainen poliitikko. Hän toimi maansa ensimmäisenä presidenttinä vuosina 1966–1980.
Khama syntyi Serowessa, Betsuanamaassa vuonna 1921. Hänen isoisänsä oli Khama III, bamangwato-heimon johtaja. Seretse Khama seurasi isäänsä valtaistuimelle neljävuotiaana, mutta hänen setänsä toimi holhoojana ja sijaishallitsijana.
Khama aloitti opintonsa Fort Haren yliopistossa, Etelä-Afrikassa, ja jatkoi niitä Oxfordin yliopistossa. Vuonna 1948 Khama avioitui brittiläisen Ruth Williamsin kanssa. Tämän vuoksi hänet karkotettiin Botswanasta 1951. Hallitus kuitenkin antoi Khamalle luvan palata maahansa 1956 sillä ehdolla, että hän luopuisi heimopäällikkyydestään. Sijaishallitsija-sedällä, naapurimaa Etelä-Afrikalla ja Britannialla oli monia syitä vastustaa heimopäällikön avioliittoa valkoisen naisen kanssa, mutta lopulta kansa tulkitsi Khaman paluun kotimaahan ja kruunusta luopumisen isänmaalliseksi teoksi, joka lisäsi hänen kansansuosiotaan.
Vuonna 1961 Khama perusti Botswanan demokraattipuolueen. Pian hän nousi Betsuanamaan pääministeriksi, ja osallistui itsenäistymisneuvotteluihin. Kun Betsuanamaa vuonna 1966 itsenäistyi Botswanana, Khama nousi sen ensimmäiseksi presidentiksi.
Itsenäistymisensä aikaan Botswana oli yksi maailman köyhimmistä valtioista. Khaman kaudella sen talous kuitenkin saatiin nostettua jaloilleen, ja maan talouskasvu kuului maailman nopeimpiin. Maassa saatiin aikaan ilmainen peruskoulutus kaikille, ja Khama pyrki kaikin keinoin edistämään moniarvoisuutta ja demokratiaa. Khama toimi presidenttinä vuoteen 1980 saakka, jolloin hän kuoli haimasyöpään. Khaman seuraajaksi tuli varapresidentti Quett Masire.
Seretse Khaman mukaan on nimetty Sir Seretse Khaman kansainvälinen lentoasema Botswanassa. Hänen pojastaan Ian Khamasta tuli maan presidentti vuonna 2008.
Vuonna 2016 ensi-iltansa saanut "A United Kingdom" -elokuva kertoo Khaman ja hänen vaimonsa Ruth Williams Khaman tarinan tositapahtumiin pohjautuen.
Quett Masire

Quett Ketumile Joni Masire (23. heinäkuuta 1925 – 22. kesäkuuta 2017) oli botswanalainen poliitikko. Hän toimi maansa toisena presidenttinä vuosina 1980–1998.
Masire syntyi Kanyessä vuonna 1925. Vuosina 1949–1955 hän toimi opettajana ja rehtorina Seepapitson koulussa. Vuodesta 1962 lähtien Masire toimi Botswanan demokraattipuolueessa. Kun Botswana vuonna 1966 saavutti itsenäisyyden, Masire nousi sen varapresidentiksi. Kun Seretse Khama kuoli vuonna 1980, Masire seurasi häntä maansa presidenttinä. Vuonna 1998 Masirea seurasi Festus Mogae.
Vuoden 1998 jälkeen Masire toimi diplomaattina.
Léon M’ba

Léon M’ba (9. helmikuuta 1902 Libreville, Ranskan Kongo (nykyisin Gabon) – 28. marraskuuta 1967 Pariisi, Ranska) oli Gabonin ensimmäinen presidentti.
M’ba syntyi Librevillessä ja oli etniseltä taustaltaan fang. Hänet nimitettiin Gabonin pääministeriksi vuonna 1957. Kun maa vuonna 1960 saavutti itsenäisyyden, M’ba nousi sen ensimmäiseksi presidentiksi. Helmikuussa 1964 hänet syrjäytettiin sotilasvallankaappauksella, mutta Ranskan avulla M’ba pääsi takaisin valtaan. M’ba valittiin presidentiksi uudelleen vuonna 1967, mutta hän kuoli saman vuoden marraskuussa. M’ban seuraajaksi tuli Omar Bongo, joka toimi presidenttinä kuolemaansa 8. kesäkuuta 2009 saakka.
Marcos Pontes

Marcos Cesar Pontes (s. 11. maaliskuuta 1963 Bauru) on ensimmäinen brasilialainen ja portugalinkielinen astronautti. Hän lähti yhtenä kolmimiehisestä miehistöstä kohti Kansainvälistä avaruusasemaa (ISS) 30. maaliskuuta 2006 Sojuz TMA-8 -aluksella. 
Pontes lensi ISS:lle yhdessä Expedition 13:n miehistön kanssa telakoituen asemaan 1. huhtikuuta 2006. Hän oli ISS:llä viikon ja palasi yhdessä Expedition 12:n miehistön kanssa maahan.
Pontes on yksi kokeneimmista Brasilian ilmavoimien lentäjistä ja hän on sotilasarvoltaan kenraaliluutnantti. Pontes aloitti NASA:n koulutuksen vuonna 1998 ja nimitettiin "NASA-astronautiksi" joulukuussa 2000. Syksyllä 2005 hän aloitti Sojuz-koulutuksensa Tähtikaupungissa (Zvjozdnyi Gorodok) lähellä Moskovaa.
Die Hard 2 – vain kuolleen ruumiini yli

Die Hard 2 – vain kuolleen ruumiini yli () on suomalaisen Renny Harlinin ohjaama yhdysvaltalainen toimintaelokuva vuodelta 1990. Se on "Die Hard" -sarjan toinen elokuva, ja se pohjautuu Walter Wagerin kirjaan "58 Minutes" (suom. "58 minuuttia", 2. painos "Vain kuolleen ruumiini yli"). Pääosassa on Bruce Willis, joka esittää poliisi John McClanea. Antagonistina on eversti Stuart, jota näyttelee William Sadler. Elokuvan loppukohtauksessa soi Jean Sibeliuksen "Finlandia".
Elokuva oli kaupallinen menestys ja myös kriitikot pitivät elokuvasta.
"Die Hard" -sarjan kolmas osa on "Die Hard – Koston enkeli" (1995), neljäs "Die Hard 4.0" (2007) ja viides "A Good Day to Die Hard" (2013).
Juoni.
Etsivä John McClane odottaa vaimoaan Washington DC:n lentoasemalla jouluaattoiltana, kun joukko terroristeja ottaa haltuunsa lennonvalvontajärjestelmän.
Lumimyrsky iskee kentälle ja kentän yläpuolella lentävissä koneissa on tuhansia ihmisiä panttivankeina, myös John McClanen vaimo. McClane joutuu pakostakin jahtaamaan taas terroristeja. Terroristit ovat vapauttamassa pidätettyä kenraali Esperanzaa, jota ollaan tuomassa Yhdysvaltoihin tuomittavaksi.
Arvostelu.
Elokuvakriitikko Roger Ebert antoi elokuvalle neljä ja puoli tähteä viidestä, ja hän kehui elokuvan antavan Willisin vakuuttavalla roolisuorituksella viihdyttävän toimintaseikkailun.
Diego de Almagro

Diego de Almagro (1475 – 8. heinäkuuta 1538) oli espanjalainen konkistadori, Francisco Pizarron kumppani ja kilpailija. Hän oli ensimmäinen eurooppalainen Chilessä.
Vuonna 1525 Almagro lähti Pizarron veljesten kanssa tutkimaan ja ryöstämään Perun aluetta. Matka epäonnistui täysin, ja Almagro menetti toisen silmänsä. Tyytymättömänä siihen, miten Pizarro sai hyvän aseman Perussa, sai hän luvan lähteä valloittamaan alueita Perusta etelään. Hän ylitti vuonna 1535 Andit ja kulki joukkoineen Aconcagua-joelle asti, mistä kääntyi takaisin kohdattuaan vihamielisiä intiaaneja. Hän palasi raskaan reitin Atacaman autiomaan läpi ja jäi ilman toivomiaan rikkauksia ja valloituksia. 
Almagro surmattiin vuonna 1538 Chilen eurooppalaisten välisessä sisällissodassa hänen yritettyään kaapata valtaa ja rikkauksia Pizarrolta. Vastaavasti Almagrolle uskolliset miehet surmasivat Pizarron vuonna 1541.
Komiat

Komiat on Kauhavan kaupungin ja Vöyrin Petterinmäen keskiviikkoisin ilmestyvä paikallislehti. Toimitus on Kauhavan keskustaajamassa. Päätoimittaja on Johanna Kataja.
Lehden levikki on 5284 kpl. (LT 2017 mediaauditfinland.fi) Lehteä kustantaa Ilkka-Yhtymään kuuluva I-Mediat Oy ja se painetaan I-Print Oy:n sanomalehtipainossa Seinäjoella.
"Komiat"-lehti syntyi, kun kaksi alueen paikallislehteä, "Härmät"-lehti ja "Kauhavan sanomalehti", yhdistettiin vuoden 2009 alussa. Samaan aikaan toteutui Kauhavan, Alahärmän, Ylihärmän ja Kortesjärven kuntaliitos. 
Lehti on palkittu Sanomalehtien Liiton paikallislehtikilpailussa vuosina 2011, 2012 ja 2014.
Historiaa.
Paikallislehti "Kauhava" ilmestyi ensi kerran vuonna 1926 Mauno Pesosen toimittamana kahtena näytenumerona. Varsinainen ilmestyminen alkoi vuoden 1927 alussa. Vuonna 1929 lehden nimeksi vaihdettiin "Kauhava-Lappajärvi-Vimpeli", mutta jo parin vuoden se palasi entiselleen. Vuosina 1947–1954 lehden nimenä oli "Kauhava-Härmät".
"Härmät"-lehden perusti vuonna 1961 Laijo Järvi Alahärmän ja Ylihärmän sekä Vöyrin Petterinmäen suomenkielisen kylän paikallislehdeksi. "Härmät" siirtyi paikallisesta omistuksesta alavutelaisen "Viiskunta"-lehteä julkaisseen yhtiön omistukseen 1970. Yhtiön myötä myös "Härmät" siirtyi sanomalehti "Ilkkaa" kustantaneelle Ilkka Oy:lle 1987 ja edelleen Pohjanmaan Lähisanomille 1999.
Kauhavan Sanomalehti Oy päätti keväällä 2008 myydä "Kauhava"-lehden liiketoiminnan Ilkka-yhtymälle kuuluvalle Pohjanmaan Lähisanomat Oy:lle (nyk. I-Mediat Oy). Kaupan myötä yhdistettiin "Kauhava"- ja "Härmät"-lehdet yhdeksi isommaksi paikallislehdeksi. Uuden lehden nimestä järjestettiin lukijakilpailu.
Vekaranjärvi

Vekaranjärvi voi tarkoittaa seuraavia asioita:
Kouvolassa:
Uudessakaupungissa:
Sunna

Sunna ( ’tapa’; monikko , "sunan") on islamissa profeetta Muhammedin elämäntapa, joka välittyy perimätiedon eli hadith-kirjoitusten kautta. Islamin pääsuuntauksessa sunnalaisuudessa sunna tarkoittaa profeetan sanomisia ja määräyksiä. Sunnalaisuuden mukaan ne ovat jumalallista johdatusta, joita muslimit ovat velvollisia seuraamaan. Islamin toisessa pääsuuntauksessa šiialaisuudessa sunna tarkoittaa myös profeetta Muhammadia seuranneiden kahdentoista imaamin sanomisia ja määräyksiä.
Sunna on Koraanin ohella toinen ja todellisuudessa tärkein islamilaisen lain lähde, sillä Koraani sisältää vain vähän lakimääräyksiä. Idea profeetan esikuvasta lakien lähteenä tulee islamiin juutalaisuudesta. Mooses oli saanut Jumalalta pyhän kirjan eli Tooran, jonka määräyksiä kansan tuli noudattaa. Kun kaikkea ei löytynyt sieltä, piti seurata myös Mooseksen esikuvaa, "sunnaa." Sunnan sisällöstä kertoi halakha-laki (hepr. 'polku'), joka vastaa islamilaista šariaa (arab. 'polku').
Ei tiedetä varmasti, milloin Muhammedin "sunna" muuttui islamilaisen lain lähteeksi. Profeetan "sunna" mainitaan toisena oikeuslähteenä Jumalan sanan ohella Medinan pyhäkön piirtokirjoituksessa vuonna 752. Vielä tuolloin "sunna" saattoi silti viitata vielä Mooseksen lakiin. Al-Shafi liitti 800-luvulla "sunnan" eli Jumalan tahdon mukaisen elämän profeetta Muhammedin elämäntapaan. Al-Shafista tuli hänen nimeään kantavan lakikoulukunnan perustaja.
Kuubanalmikki

Kuubanalmikki ("Solenodon cubanus") on Kuubassa elävä hyönteisiä syövä kissan kokoinen nisäkäs. Se liikkuu lähinnä öisin. Se on nisäkkääksi siitä poikkeuksellinen, että sen sylki on myrkyllistä.
Laji löydettiin 1861, ja sen jälkeen on saatu kiinni vain 36 yksilöä. Vuonna 1970 lajin luultiin kuolleen sukupuuttoon, mutta vuosina 1999 ja 2003 on jälleen nähty yksi almikki. Lajia nähdään harvoin, koska se saalistaa öisin ja elää lähinnä maan alla.
Almikin uhanalaisuutta lisäävät sen pienet poikueet. Almikit saavat yhdestä kolmeen pentua kerrallaan, ja vain yhden poikueen vuodessa. Ihmisen mukanaan tuomat pedot ovat myös harventaneet almikin kantaa.
Almikkien heimon toinen laji on haitinalmikki ("Solenodon paradoxus")
Terno Zitron

Terno Armas Rainer Zitron on suomalainen näyttelijä. Hän näytteli Atte Tenolaa televisiosarjassa "Salatut elämät". Hän on näyttelyt myös televisiosarjoissa "Paholaisen tytär" ja "Tummien vesien tulkki". Zitron on näytellyt sivuosia elokuvissa "Joensuun Elli" (2004) ja "Dirlandaa" (1999).
Al-Minyan kuvernementti

Al Minyan kuvernementti () on yksi Egyptin kuvernementeista Niilin varrella. Sen pinta-ala on 32 279 neliökilometriä, ja vuonna 2010 asukasluku oli noin 4,48 miljoonaa. Se on saanut nimensä alueen merkittävimmästä kaupungista, jossa oli muinoin koptilainen luostari. Nykyisinkin alueella asuu paljon kristittyjä ja siellä sijaitsee useita luostareita. Pääkaupunki Al Minya on 245 km Kairosta etelään.
Al Minya on merkittävää maanviljelys- ja teollisuusaluetta. Siellä kasvatetaan sokeriruokoa, puuvillaa, papuja, soijaa, valkosipulia, sipulia, tomaatteja, perunoita, vesimelonia ja rypäleitä sekä muita hedelmiä ja vihanneksia. Teollisuuden haaroja ovat ruoanvalmistusteollisuus (varsinkin sokeri ja kuivattu sipuli), tekstiiliteollisuus (puuvillan jalostus) sekä rakennustarviketeollisuus: sementti, kalkkilouhokset ja tiilten teko.
Zakspeed

Zakspeed oli saksalainen Formula 1-talli, joka osallistui F1-sarjaan vuosina –. Ennen ja jälkeen F1-sarjassa esiintymisen Zakspeed on tunnettu myös vakioautosarjoista. Westin sponsoroima talli käytti autoissaan omaa turbomoottoriaan, viimeisellä kaudella Yamahan V8 moottoria. Tallin ainoat pisteet toi Martin Brundle San Marinon GP:stä .
Pedro Lamy voitti V8Star-sarjan mestaruuden vuonna 2003 Zakspeedilla. Talli voitti tallien mestaruuden sarjassa vuosina 2002–03. Vuonna 2008 Zakspeed osallistui Superleague Formula -sarjaan, jossa se ajatti Beijing Guoanin ja Borussia Dortmundin autoja. Beijing Guoan voitti sarjan mestaruuden Dortmundin saavuttaessa vain yhden voiton. Kaudella 2009 Zakspeed vastasi Sporting CP:n ja RSC Anderlechtin autoista.
Krasnogvardeiskin piiri (Pietari)

Krasnogvardeiskin piiri () on yksi Pietarin kaupungin 18:sta hallintopiiristä. Piirissä asuu noin 323 000 pietarilaista (2010).
Kunnallishallintoalueet.
Krasnogvardeiskin piiri jakautuu viiteen kunnallishallintoalueeseen:
Thomas Christiansen

Thomas Christiansen Tarín (s. 11. maaliskuuta 1973 Hadsund, Tanska) on espanjalais-tanskalainen jalkapallovalmentaja ja entinen hyökkääjä. Heinäkuusta 2020 lähtien hän on toiminut Panaman jalkapallomaajoukkueen päävalmentajana.
Ura pelaajana.
Christiansen aloitti jalkapallon synnyinmaassaan Tanskassa, jossa hän pelasi Avedøre IF:n, Brøndby IF:n, Hvidovre IF:n ja B93:n juniorijoukkueissa. Vuonna 1991 hän siirtyi espanjalaiseen suurseuraan FC Barcelonaan. Vuodet katalonialaisseurassa kuluivat lähinnä kakkosjoukkueessa, ja vuosina 1993–1995 hän kävi lainalla kolmessa muussa espanjalaisseurassa, Sporting Gijónissa, Osasunassa ja Racing Santanderissa. Hänen "Barça"-saldokseen jäi 39 ottelua kakkosjoukkueessa. Vuonna 1996 Christiansen siirtyi Real Oviedoon, jonka jälkeen hän edusti Espanjassa vielä kahta seuraa, Villarrealia ja Terrassaa. Vuonna 2000 hän muutti Kreikkaan, Panionioksen riveihin. Siellä hän vietti vain vajaan kauden, kunnes palasi kotimaahansa Herfølge BK:n pikkuseuraan. Seuraavana vuonna Christiansen palasi taas korkeammalle tasolle siirtymällä Saksaan, VfL Bochumiin. Hän ehti pelata Bochumissa lähes 80 sarjaottelua ja voittaa kerran Saksan Bundesliigan maalikuninkuuden ennen siirtoa Hannoveriin vuonna 2003. Christiansen lopetti pitkän pelaajauransa Hannoverissa vuonna 2006.
Maajoukkuedebyyttinsä 180 senttimetriä pitkä Christiansen teki FC Barcelonassa kirjoilla ollessaan. Maajoukkue oli tanskalaisista sukujuurista huolimatta Espanja. Hän pelasi Espanjan paidassa kaksi ottelua ja teki niissä yhden maalin.
Ura valmentajana.
Christiansen aloitti valmennusuransa vuonna 2013 Luis Millan apuvalmentajana Al Jazira Clubissa. Kesällä 2014 hän teki päävalmentajadebyyttinsä kyproslaisessa AEK Larnakassa. Christiansenin johdolla AEK sijoittui Kyproksen liigassa toiseksi kahdesti perättäin, mitkä olivat seuran parhaat saavautukset. Kauden 2015/16 jälkeen Christiansen siirtyi APOELin päävalmentajaksi.
APEOLissa Christiansen teki hyvää tulosta ja luotsasi seuran ensimmäisät kertaa Eurooppa-liigassa 16 parhaan joukkoon pudottamalla Athletic Bilbaon jatkosta. Kyproksen liigassa APOEL hävisi vain kaksi ottelua ja voitti Christiansenin alaisuudessa mestaruuden. Tuplamestaruus kariutui cupin finaalitappioon Apollon Limassolille.
Kesäkuussa 2017 Christiansenista tuli Englannin Mestaruussarjan Leeds Unitedin päävalmentaja. Leedsin kausi lähti Christiansenin alaisuudessa vahvasti liikkeelle seitsemän ottelun tappiottomassa putkessa, joka siivitti seuran sarjan kärkeen. Lokakuussa Leeds ajautui kuitenkin tappiokierteeseen, minkä se sai oikaistua vuodenvaihteessa. Tapaninpäivänä Burton-voiton jälkeen Leeds ajautui voitottomien otteluiden putkeen ja vajosi kärkisijoilta Mestaruussarjassa sijalle 10. Seurajohto erotti Christiansenin tehtävistään helmikuun alussa 2018.
Heinäkuussa 2019 Christiansenista tuli Belgian 2. divisioonassa pelaavan Union SG:n päävalmentaja. Christiansen valmensi seuraa kauden 2019/20 ajan. Hän jätti seuran kauden jälkeen.
Heinäkuussa 2020 Christiansenista tuli Panaman jalkapallomaajoukkueen päävalmentaja.
Nadežda de Torby

Kreivitär Nadežda de Torby (28. maaliskuuta 1896 – 22. tammikuuta 1963) oli Mihail Mihailovitš Romanovin toiseksi vanhin tytär. 
Hänen isovanhempansa olivat Mihail Nikolajevitš Romanov ja Cecili von Baden. Mihail oli Nikolai I:n poika. Nadeždan äiti oli kirjailija Aleksandr Puškinin lapsenlapsi. De Torbyn isoisänisä oli Pietari Suuren adoptoitu poika afrikkalainen orja Ibrahim Petrovitš Gannibal. Nadežda meni naimisiin George Mountbattenin kanssa Lontoossa 15. marraskuuta vuonna 1916.
Avioliitosta syntyi kaksi lasta: 
Nadežda de Torby kuoli Cannesissa Ranskassa vuonna 1963.
Matthew Lewis

Matthew David Lewis (s. 27. kesäkuuta 1989 Leeds, Englanti, Iso-Britannia) on brittiläinen näyttelijä. Hän on näytellyt muun muassa "Harry Potter" -elokuvissa Neville Longbottomin roolissa.
Lapsuus.
Lewis syntyi Horsforthissa, Leedsin kaupungissa, Länsi-Yorkshiressa Englannissa Lynda (o.s. Needham) ja Adrian Lewisin perheeseen. Hän on sisaruksista nuorin ja hänellä on kaksi vanhempaa veljeä, Christopher ja Anthony, sekä sisar Cyndi. Matthew on innokas rugbyfani ja kannattaa joukkuetta Leeds Rhinos. Hän aloitti Harry Potter -kirjasarjan lukemisen yhdeksänvuotiaana ja on nimennyt J. K. Rowlingin lisäksi suosikkikirjailijakseen Darren Shanin.
Ura.
Lewis aloitti näyttelemisen jo viisivuotiaana televisio-ohjelmassa "Elämän kaikki kortit". Lisäksi hän on näytellyt pieniä rooleja useissa sarjoissa, kuten "Emmerdalessa".
Ennen ensimmäisen Harry Potter -elokuvan kuvauksia Lewis haki Neville Longbottomin roolia, ja näyttelikin tätä kaikissa kahdeksassa sarjan osassa. Roolia varten hän käytti tekohampaita, kahta numeroa liian suuria kenkiä ja muovinpaloja korviensa takana saadakseen ne höröttämään entistä enemmän. Elokuvan "Harry Potter ja Feeniksin kilta" kuvauksissa Lewisin tärykalvo repesi Bellatrix Lestrangea näytelleen Helena Bonham Carterin sohaistessa taikasauvan hänen korvaansa.
Vuonna 2011 hän näytteli Lester Colea Agatha Christien kiertävässä näytelmässä "Verdict".
Lewis kävi marraskuussa 2010 markkinointikiertueella Helsingissä yhdessä Luna Lovekivaa esittävän Evanna Lynchin kanssa.
Kristi Yamaguchi

Kristi Tsuya Yamaguchi (s. 12. heinäkuuta 1971 Hayward, Kalifornia) on yhdysvaltalainen taitoluistelija, yksinluistelun maailmanmestari ja olympiavoittaja.
Yamaguchi aloitti uransa pariluistelijana, mutta keskittyi vuodesta 1990 eteenpäin yksinluisteluun. Hän voitti maailmanmestaruuden vuosina 1991 ja 1992 sekä olympiakultaa Albertvillen kisoissa 1992. Pariluistelussa Rudy Galindon kanssa hän oli vuosina 1989 ja 1990 MM-kisoissa viides. 
Toisin kuin pahimmat vastustajansa Midori Ito ja Tonya Harding, Yamaguchi ei hypännyt kolmoisaxelia ohjelmassaan, mutta kompensoi sen loistavalla taiteellisuudellaan ja kolmoislutz-kolmoistulppi-yhdistelmällään. Erikoisuus Yamaguchin kilpauralla oli, että vaikka hän tavallisesti teki hyvät alastulot vaikeina pidettyihin kolmoislutziin ja kolmoisflippiin, hänellä oli ongelmia helpompana pidetyn kolmoissalchowin kanssa. Hän onnistui sen alastulossa vain kerran vuoden 1992 Yhdysvaltojen mestaruuskilpailussa. Tätä kisaa pidetään yleisesti hänen hienoimpana yksinluistelusuorituksenaan. 
Vuoden 1992 kilpailukauden jälkeen Yamaguchi siirtyi ammattilaiseksi. Hän kiersi vuosia Champions on Ice- ja Stars On Ice -kiertueilla, mutta on sittemmin keskittynyt perhe-elämään. Yamaguchi avioitui 8. heinäkuuta 2000 NHL-pelaaja Bret Hedicanin kanssa. Parilla on kaksi lasta. Yamaguchi perusti Always Dream -säätiön vuonna 1996.
Rautaoksidi

Rautaoksidit ovat raudan ja hapen yhdisteitä. Niitä on useita erilaisia. Ne samoin kuin rautahydroksidit ovat luonnossa yleisiä mineraaleja, ja niistä koostuvat myös rautamalmit. Niitä syntyy myös raudan ruostuessa. Vesi nopeuttaa hapettumista huomattavasti. Rautaoksideja on myös mahdollista valmistaa nopeasti elektrolyysillä.
Paitsi raudan ja teräksen valmistukseen, rautaoksideja käytetään myös pintojen kiillotukseen, muurauslaastissa ja väriaineina. Varsinkin väriaineina niitä on käytetty jo hyvin kauan. Keittomaalin värin aikaansaava punamulta sisältää rauta(III)oksidia eli hematiittia. Rautaoksideja ja rautahydroksideja käytetään myös elintarvikkeiden väriaineena E-koodilla E 172.
Rautaoksidit.
Rautaoksideja ovat:
Väriltään rauta(II)oksidi ja magnetiitti ovat mustia, hematiitti punaista.
Askinon piiri

Askinon piiri (, ) on kunnallinen itsehallintoalue Baškortostanin pohjoisosassa, Permin aluepiirin ja Sverdlovskin alueen vastaisella rajalla. Piirin hallinnollinen keskus Askinon kylä sijaitsee 213 kilometriä pääkaupungista Ufasta pohjoiseen. Piiri on perustettu vuonna 1935. Piirissä on 15 maalaiskuntaa (kyläneuvostoa), joista suurimmat ovat Askino (5 800 asukasta vuonna 1989) ja Kubijazy (1 400 asukasta).
Piirin pinta-ala on 2 542 km². Piirin asukasluku on noin 24 000 ja asukastiheys 9 asukasta/km². Suurimmat etniset ryhmät ovat baškiirit (71%), tataarit (18%) ja venäläiset (11%).
Anastasia de Torby

Anastasia de Torby (9. syyskuuta 1892 – 7. joulukuuta 1977) oli kreivitär ja Mihail Mihailovitš Romanovin vanhin tytär. Kreivittären arvo on peräisin Luxemburgin suurherttualta Aadolfilta, joka aateloi perheen sen muutettua pois Venäjältä. 
Hänen isovanhempansa olivat Mihail Nikolajevitš Romanov ja Cecili von Baden. Mihail oli Nikolai I:n poika. Nadeždan äidin isoisä oli kirjailija Aleksandr Puškin. De Torbyn isoisoisä oli Pietari Suuren adpotoima afrikkalainen orja Ibrahim Petrovitš Gannibal. Anastasia de Torby oli Nadežda de Torbyn vanhempi sisar. 
Torby avioitui 20. heinäkuuta 1917 englantilaisen kenraalimajuri sir Harold Augustus Wernherin kanssa (1893–1973), joka oli varakkaan rahoittajan Julius Werhnerin poika. Hän oli saanut omaisuuden Etelä-Afrikan timanteilla. Kun sir Haroldin isä sir Julius kuoli, Harold peri isänsä Luton Hoon kartanon, joka sijaitsee Lutonissa. Anastasia kuoli Lontoossa vuonna 1977.
Filodemos

Filodemos Gadaralainen (, ; n. 110 eaa., Gadara – n. 40/35 eaa., Herculaneum) oli antiikin kreikkalainen epikurolainen filosofi ja runoilija.
Elämä.
Filodemos opiskeli Zenon Sidonlaisen, epikurolaisen koulun johtajan, kanssa Epikuroksen puutarhassa Ateenan ulkopuolella ennen asettumistaan Roomaan noin vuonna 80 eaa. Hän oli Zenonin seuraaja, mutta omaperäinen ajattelija erityisesti estetiikan alueella, jolla epikurolaiset eivät olleet perinteisesti juurikaan toimineet. Filodemos oli Lucius Calpurnius Piso Caesoninuksen ystävä, ja Cicero kytki tämän Pison paheelliseen elämään vaikka ylistikin sekä tämän filosofiaa että tämän runojen eleganssia ("elegans lascivia"). Filodemos oli Vergiliuksen opettaja ja vaikutti Horatiuksen teokseen "Ars poetica". "Kreikkalainen antologia" sisältää 34 hänen kirjoittamaansa epigrammia.
Filodemos ja Papyrusten huvila.
Pison Papyrusten huvilassa Herculaneumissa oli ilmeisesti suuri kirjasto, joka koostui suurelta osin epikurolaisista teksteistä. Monista kirjoituksista oli kirjastossa useampi kuin yksi kappale, mikä saattaa viitata siihen, että tämä osa Pison kirjastoa oli Filodemoksen oma. Kirjasto hautautui Vesuviuksen purkauksessa vuonna 79, mutta papyrukset ovat säilyneet osittain vaikkakin hiiltyneinä. 1700-luvulla rakennuksen kaivauksissa löydettiin suuri määrä papyruskääröjä. Ne tunnetaan nimellä Herculaneumin papyrukset. Ne sisälsivät 36 Filodemoksen nimiin laitettua tutkielmaa, jotka käsittelivät muun muassa musiikkia, retoriikkaa, etiikkaa, merkkejä, hyveitä ja paheita, hyvää kuningasta, sekä puolustivat epikurolaista filosofiaa stoalaisten ja peripateetikkojen näkemyksiä vastaan. Ensimmäiset Herculaneumista löydetyt Filodemoksen kirjoitusten katkelmat julkaistiin vuonna 1824.
Aiemmin papyrukset tuhoutuivat samalla kun niitä avattiin ja luettiin, mutta niissä olevia kirjoituksia saatiin kirjoitettua ylös käsin. Nykyisin tutkijat käyttävät näiden käsin kirjoitettujen kopioiden lisäksi infrapunateknologiaa sekä erilaisia valokuvaustekniikoita papyruksissa olevien kirjoitusten saamiseksi esiin ja tallentamiseksi. Varsinaisia papyrusrullia säilytetään kansalliskirjastossa Napolissa.
Filodemoksen mukaan on nimetty kansainvälinen "Philodemus Project" -tutkimusprojekti, joka pyrkii rekonstruoimaan Filodemoksen teoksia papyruksista. Oxfordin yliopisto toimittaa, kääntää ja julkaisee projektin löytämiä tekstejä.
Osasta papyruksia on tunnistettu mahdollisesti Filodemoksen omaa käsialaa.
Teoksia.
Herculaneumista on tähän mennessä löydetty seuraavat teokset:
Historia
Luonnontiede
Teologia
Etiikka
Retoriikka, musiikki ja runousoppi
Tess Gerritsen

Tess Gerritsen (s. 12. kesäkuuta 1953) on amerikankiinalainen jännityskirjailija. 
Elämä.
Gerritsen syntyi ja kasvoi San Diegossa, Kaliforniassa Yhdysvalloissa. Gerritsen on ammatiltaan sisätautilääkäri ja työskennellyt lääkärinä Honolulussa Havaijilla. Äidiksi tultuaan Gerritsen jätti lääkärin työt ja siirtyi kirjoittamaan romanttisia trillereitä, Myöhemmin hänestä tuli kuuluisa sairaalatrillereiden kirjoittaja. Gerritsen asuu Mainessa.
Ura kirjailijana.
Gerritsenin jännitysromaaneja ovat esimerkiksi "Lapsen sydän", "Elämän lähde", "Henkeen ja vereen" ja "Painoton tila". Kriitikot ovat pitäneet kirjailijan viidettä, ihmiskuvaukseltaan monisyistä sairaalatrilleriä "Kirurgi" hänen parhaanaan. Ennen sairaalatrillereitä Gerritsen kirjoitti romanttisia trillereitä, mutta vasta hänen ensimmäinen sairaalatrillerinsä, "Lapsen sydän", oli bestseller ja vei hänet jännityskirjailijoiden kärkeen. Gerritsenin kirjoja on käännetty yli kolmellekymmenelle kielelle, ja hänen kaikki trillerinsä on käännetty suomeksi. 
Gerritsenin Rizzoli &amp; Isles- kirjasarjasta on tehty myös samanniminen rikosdraamasarja.
Kirjat.
Rizzoli &amp; Isles- sarja
Aurgazyn piiri

Aurgazyn piiri (, ) on paikallinen itsehallintoalue Baškortostanin keskiosassa. Piirin hallinnollinen keskus Tolbazyn kylä sijaitsee 80 kilometriä tasavallan pääkaupungista Ufasta etelään. Piiri on perustettu 1930. Piiri koostuu 22 maalaiskunnasta, joissa on yhteensä 141 kylää.
Aurgazyn piirin pinta-ala on 2 014 km². Vuonna 2009 piirin asukasluku oli noin 37 400 ja asukastiheys 18,5 asukasta/km². Vuonna 2002 suurimmat etniset ryhmät olivat tataarit (43,3 prosenttia), tšuvassit (30,1 prosenttia) ja baškiirit (17,3 prosenttia).
Essee

Essee on asiatekstien luokkaan kuuluva tekstilaji. Tyypillisesti essee on pohdiskeleva ja verrattain lyhyt teos, jossa sisällön lisäksi myös ilmaisutavalla on merkittävä osa. Tyyliseikkojen painoarvon vuoksi essee onkin asiatekstilajeista lähimpänä kaunokirjallisuutta. Esseiden kirjoittajia sanotaan esseisteiksi. 
Sana "essee" tulee ranskan kielen sanasta "essayer" (pyrkiä, yrittää) ja on peräisin ranskalaiselta Michel de Montaignelta (1533–1592), joka oli ensimmäinen esseisti. Kaksi muuta eurooppalaisen esseen luojaa ovat Francis Bacon ja Virginia Woolf.
Esseetekstin aihepiiriä ei ole rajoitettu, vaan se voi käsitellä mitä tahansa aihetta. Usein pohdinnan kohteena ovat kuitenkin filosofiset tai yhteiskunnalliset kysymykset sekä taide ja kirjallisuus.
Esseen syvin olemus on, että se on pohdintaa, se ei ole mielipidekirjoitus.
Esseetyypit.
Esseet jaetaan kahteen alalajiin, jotka ovat subjektiivinen essee ja tutkielmaessee.
Subjektiivinen essee on melko vapaamuotoinen kirjoitelma, jossa kirjoittajan mielipiteet ovat tärkeässä asemassa ja joka voi edetä yllättävienkin mielleyhtymien varassa. Lähteiden tarkka merkitseminen ei ole tärkeää ja viittauksia muihin teoksiin käytetään useimmiten vain kirjoittajan omien pohdintojen virikkeenä.
Tutkielmaessee pyrkii käsittelemään aihettaan objektiivisesti ja muistuttaa tieteellistä tutkielmaa. Yleensä tutkimusongelma tai -tehtävä ilmaistaan selkeästi ja lähteet merkitään tarkasti, mahdollisesti tekstiviitteiden ja lähdeluettelon avulla. Toisin kuin tavallisessa tutkielmassa, tutkielmaesseessä voidaan tuoda esille kirjoittajan omia mielipiteitä ja muuta henkilökohtaista aineistoa.
Esseen rakenne.
Johdanto.
Essee koostuu kappaleista. Ensimmäinen kappale on johdanto. Siinä lukijalle esitetään ja taustoitetaan esseen aihe. Johdanto johdattaa esseen sen aihepiiriin ja perustelee aiheen lähestymistavan.
Käsittelykappaleet.
Johdantokappaleen jälkeen tulee käsittelyosa, jossa pohditaan ja käsitellään esseen aihe. Käsittelyosa jaetaan kappaleisiin, joissa käsitellään eri osia aiheesta. Kappaleet voidaan esseestä riippuen otsikoida.
Esseen lopetus.
Essee lopetetaan tekemällä viimeiseksi kappaleeksi yhteenveto, jossa tiivistetään esseessä käsitellyt asiat. Lopetuksessa kerrataan lyhyesti esseen pohdinnat ja päätelmät aiheesta. Lopetuskappaleessa voidaan nostaa esille kysymyksiä, joista voidaan myöhemmin jatkaa kirjoituksessa.
Käyttö.
Nykyään essee on laajalti käytössä ylempien oppiasteiden opetustyökaluna. Tekstilajia hyödynnetään yliopistossa, ja se muodostaa yhden lukion äidinkielen opetuksen kulmakivistä. Oppilaitoksissa kirjoitetut esseet ovat usein myös aihepiiriltään tarkemmin rajattuja; perustana on usein tehtävänanto tai aineisto, jota oppilaan on esseessään hyödynnettävä.
Essee on syntynyt ja elää erityisesti oppilaitosten ulkopuolella. Ilmaisumuoto on erityisen suosittu taiteilijoiden, kirjailijoiden ja yhteiskuntakriitikoiden keskuudessa. Se mahdollistaa ajatusten vapaamuotoisen ilmaisun persoonallisella tavalla.
Zenon Sidonlainen

Zenon Sidonlainen () (ensimmäinen vuosisata eaa.) oli antiikin kreikkalainen epikurolaiseen koulukuntaan kuulunut filosofi. Hän oli Ciceron aikalainen.
Zenon toimi epikurolaisen koulun johtajana. Diogenes Laertioksen mukaan hänen opettajansa oli Apollodoros Puutarhantyranni. Hänen opiskelutoverinsa tai oppilaansa oli Filodemos. Teoksessaan "De Natura Deorum" (1.34) Cicero sanoo, että Zenon oli ylenkatseellinen muita filosofeja kohtaan ja kutsui jopa Sokratesta "attikalaiseksi ilveilijäksi". Sekä Cicero että Diogenes Laertios kuitenkin suhtautuivat häneen kunnioituksella ja kuvaavat hänet täsmällisenä ja huoliteltuna ajattelijana.
Zenon katsoi, että onnellisuus ei seuraa pelkästään tämänhetkisestä nautinnosta ja vauraudesta, vaan myös perustellusta odotuksesta niiden jatkumisesta. Hänen ajatuksensa olivat stoalaisen Poseidonioksen erityisen tutkielman aiheena.
Minkowskin epäyhtälö

Analyysissä Minkowskin epäyhtälön mukaan L"p"-avaruudet ovat normiavaruuksia. Olkoon "S" mitallinen avaruus, 1 ≤ "p" ≤ ∞ ja "f", "g" L"p"("S"):n funktioita. Tällöin "f" + "g" kuuluu L"p"("S"):ään ja
formula_1
missä yhtäsuuruus pätee jos ja vain jos "f" ja "g" ovat lineaarisesti riippumattomia.
Minkowskin epäyhtälö on siis L"p"("S")-avaruuden kolmioepäyhtälö. Se voidaan todistaa Hölderin epäyhtälön avulla.
Kuten Hölderin epäyhtälö, Minkowskin epäyhtälölle saadaan diskreetin mitan suhteen muotoon:
formula_2
kaikille reaali- tai kompleksiluvuille "x"1, ..., "x""n", "y"1, ..., "y""n", missä "n" on "S":n dimensio.
Tilastotieteessä Minkowskin epäyhtälö kuuluu seuraavasti: Olkoot X ja Y kaksi satunnaismuuttujaa. Tällöin kaikilla formula_3 on voimassa 
formula_4
Baimakin piiri

Baimakin piiri (, ) on paikallinen itsehallintoalue Baškortostanin kaakkoisosassa Tšeljabinskin alueen vastaisella rajalla. Piirin hallinnollinen keskus on Baimakin kaupunki, joka sijaitsee 275 kilometriä pääkaupungista Ufasta itään. Baimakin lisäksi piirissä on 23 maalaiskuntaa. Piirin alueen sisällä sijaitsee myös Sibain kaupunki, mutta se muodostaa oman hallintoyksikkönsä eikä näin ollen kuulu piiriin. Piiri on perustettu vuonna 1930.
Baimaqin piirin pinta-ala on 5 432 km2. Vuonna 2010 piirin asukasluku oli noin 39 150 ja asukastiheys 7 asukasta/km2. Suurimmat etniset ryhmät ovat baškiirit ja venäläiset.
Michael Connelly

Michael Connelly (s. 21. heinäkuuta 1956 Philadelphia, Pennsylvania, Yhdysvallat) on yhdysvaltalainen rikoskirjailija. 
Elämä.
Connelly opiskeli Floridan yliopistossa Gainesvillessä, jossa hän suoritti tutkinnon journalismissa vuonna 1980. Tutkinnon jälkeen Connelly työskenteli toimittajana eri sanomalehdissä Daytona Beachissa ja Fort Lauderdalessa Floridassa vuosina 1981–1987. Vuodet 1987–1993 Connelly työskenteli rikosreportterina Los Angeles Timesissa. Hän on ollut päätoiminen kirjailija vuodesta 1993 lähtien ja asuu perheineen Floridassa.
Ura kirjailijana.
Connelly aloitti ensimmäisen kirjansa "The Black Echon" (suom. "Tunnelirotta", 1998) kirjoittamisen työskenneltyään Los Angelesissa kolme vuotta. Se perustuu osittain tositapahtumiin ja sen päähenkilönä on itsepäinen ja auktoriteetteja vieroksuva Los Angelesin poliisin rikosetsivä Hieronymus ”Harry” Bosch. Kirjasta tuli heti suosittu, ja se sai ilmestyttyään Edgar-palkinnon vuoden parhaana rikosromaanina.
Harry Bosch on päähenkilönä useimmissa Connellyn kirjoissa. Muita Connellyn tunnettuja henkilöhahmoja ovat esimerkiksi Eleanor Wish ja Terry McCaleb.
Connellyn kirjoja on käännetty ainakin 39 kielelle, ja Conelly on saanut niistä seuraavia palkintoja: Edgar, Anthony, Macavity, Dilys, Nero, Barry, Audie, Ridley (Yhdysvallat), Maltese Falcon (Japani), .38 Caliber, Grand Prix (Ranska) ja Premio Bancarella (Italia). Yhdysvaltalainen GQ-lehti on myös nimennyt Connellyn ”maailman parhaaksi dekkarikirjailijaksi”. Lisäksi Connelly on saanut Pulitzer-palkinnon kahden muun toimittajan kanssa lehtiartikkelista, jossa kerrottiin lento-onnettomuudessa eloonjääneistä.
Connelly toimi Mystery Writers American puheenjohtajana vuosina 2003–2004.
Filmatisointeja.
Connellyn kirjasta "Blood Work" (suom. "Verivelka", 2001) on tehty samanniminen elokuva, jonka pääosaa näyttelee Clint Eastwood.
Bosch-kirjojen pohjalta on tehty televisiosarja "Bosch", jossa Boschia näyttelee Titus Welliver. Sarjan juonet ja johtolangat perustuvat useisiin eri teoksiin. Connelly on ollut käsikirjoittamassa sarjaa. Sarjaa pidetään hyvänä, joskin se toistaa poliisisarjojen kliseitä.
Wapedia

Wapedia oli elokuussa 2004 perustettu palvelu, jonka tarkoituksena oli tuoda Wikipedian sisältö matkapuhelimiin ja kämmentietokoneisiin. Se tarjosi viimeisimmän version jokaisesta artikkelista käyttäen hyväksi paikallista artikkelitietokantaa ja proxy-teknologiaa. Tämä yhdistelmä tarjosi nopean palvelun ja ajantasaiset artikkelit samalla kuormittamalla Wikipedian palvelimia mahdollisimman vähän. Muista Wikipediaa mobiilipalveluna tarjoavista sivuista poiketen Wapedia liitti mainoksia sen kautta ladattuihin sivuihin. Palvelu lopetti toimintansa marraskuussa 2013.
Ominaisuuksia.
Wapedia oli Florian Amrheinin ylläpitämä palvelu.
Aiheesta muualla.
Bakalyn piiri

Bakalyn piiri (, ) on hallinnollinen piiri Baškortostanin länsiosassa Tatarstanin vastaisella rajalla. Piirin hallinnollinen keskus on Bakalyn kylä (), joka sijaitsee 175 kilometriä tasavallan pääkaupungista Ufasta länteen. Piiri koostuu 17 maalaiskunnasta. Se perustettiin vuonna 1930.
Bakalyn piirin pinta-ala on 1 951 km². Vuonna 2010 piirin asukasluku oli noin 32 000 ja asukastiheys 16,5 asukasta/km². Suurimmat etniset ryhmät ovat tataarit, venäläiset ja baškiirit.
Sambian lippu

Sambian lippu on maan vaakunan ja kansallislaulun ohella maan kansallistunnus. Lippu otettiin käyttöön 24. lokakuuta 1964. Sitä muokattiin hieman vuonna 1996, jolloin lipun pohjaväriä vihreää vaalennettiin hieman. Lipun vihreä kuvaa maan sademetsiä ja luonnon vihreyttä. Lipun punainen väri kuvaa itsenäisyystaistelua, musta Sambian ihmisiä ja oranssi luonnonvaroja. Kotka raitojen yläpuolella kuvaa kansan kykyä päästä yli maan ongelmista. Sama kotka on kuvattuna myös Sambian vaakunassa.
Malawin lippu

Malawin lippu on Malawin kansallistunnus. Siinä on nouseva aurinko, joka kuvaa toivoa ja Afrikan vapauden aamunkoittoa. Raidoista musta kuvaa Afrikan ihmisiä, punainen Afrikan puolesta kuolleita ja vihreä taas Malawin luontoa.
Lipun vaihto.
Malawin hallitus julkaisi joulukuussa 2009 esityksensä uudesta lipusta. Tiedotusministeri Leckford Thothon mukaan uusi lippu tarvittiin, koska vanha lippu kuvasi vuoden 1964 itsenäistymisen aikaista tilannetta. Nouseva aurinko edusti toivoa ja vapautta. Malawi on kuitenkin mennyt vuosikymmenien aikana eteenpäin, ja siksi päivänkoitto ei enää voi kuvata maan tilannetta. Presidentti Bingu wa Mutharika hyväksyi lippua muuttavan lakiehdotuksen 29. heinäkuuta 2010. Katolisten pappien järjestö, monet seurakunnat ja kansalaisryhmittymät vastustivat uuden lipun käyttöönottoa, sillä he pelkäsivät lipun muuttamisen tulevan kalliiksi. Lippu muutettiin takaisin aikaisempaan vuoden 1964 versioon vuonna 2012.
Varallisuuteen vetoaminen

Argumentointi varallisuudella, eli argumentum ad crumenam () on keskustelussa esitetty argumentaatiovirhe, joka tarkoittaa väitteen perustelemista henkilön varallisuuteen vedoten. Tämä argumentaatio perustuu siihen, että kyvykkyyden ja varallisuuden ajatellaan riippuvan toisistaan. Niiden välillä ei kuitenkaan tarvitse olla syy–seuraus-suhdetta eli kausaatiota (ks. cum hoc ergo propter hoc -virhe).
Argumentin yleinen kaava on:
Tyyppiesimerkki tästä virheestä on lause: "Jos olet niin hirveän fiksu, niin mikset ole jo miljonääri?" Samaan hengenvetoon voisi toki kysyä, että "jos olet miljonääri, niin mikset ole fiksu?" 
Toinen esimerkki tästä on vaikkapa lause:"Sinun pitäisi ottaa Jaakko-enosta mallia. Hän oli jo kaksikymppisenä miljonääri."
"Asterix"-sarjakuvassa päällikkö Aladobixin vaimo Smirgeline elättelee jatkuvasti "argumentum ad crumenam" -toiveita verratessaan puolisoaan varakkaaseen Homeopatix-veljeensä.
"Viulunsoittaja katolla" -musikaalin laulussa "Rikas mies jos oisin" köyhä maitomies Tevje toteaa: "Rikkaan miehen sanaa uskotaan."
Dominican lippu

Dominican lippu on Karibianmerellä sijaitsevan Dominican saarivaltion tunnus vaakunan, moton ja kansallislaulun ohella. Lippu otettiin käyttöön 3. marraskuuta 1978, joskin siihen on tehty pieniä muutoksia vuosina 1981, 1988 ja 1990. Vihreä pohjaväri symboloi maan kasvillisuutta. Lipun risti kuvaa kristinuskoa ja sen kolme väriä kolminaisuutta. Ristin värit symboloivat maataloutta ja aurinkoa (keltainen), jokia ja vesistöjä (valkoinen) ja orjakauppaa (musta). Punainen ympyrä symboloi sosiaalista oikeudenmukaisuutta ja kymmenen tähteä kuvaavat Dominican kymmentä aluetta (Saint Luke, Saint Mark, Saint George, Saint Paul, Saint Joseph, Saint Peter, Saint Andrew, Saint David, Saint Patrick ja Saint John). Lipun erikoisuus on siinä kuvattu Dominican kansallislintu, keisariamatsonipapukaija.
Dominican ja Nicaraguan liput ovat maailman ainoat liput, joissa on violettia.